REGLUGERÐ­

um umhverfismat framkvæmda og áætlana.

I. KAFLI

Markmið, gildissvið o.fl.

1. gr.

*Markmið og gildissvið.*

Reglugerð þessi gildir um umhverfismat framkvæmda og áætlana sem falla undir lög um umhverfismat framkvæmda og áætlana. Við framkvæmd umhverfismats skal unnið að markmiðum þeirra laga.

2. gr.

*Skilgreiningar.*

Að því marki sem orð og orðasambönd eru ekki skýrð í lögum um umhverfismat framkvæmda og áætlana er merking orða og orðasambanda í þessari reglugerð sem hér segir:

1. Ábyrgðaraðili áætlunar: Stjórnvald sem ber ábyrgð á undirbúningi og/eða afgreiðslu áætlunar sem er háð umhverfismati.
2. Forsamráð: Samráð Skipulagsstofnunar, framkvæmdaraðila, sveitarfélaga og leyfisveitanda um fyrirhugað ferli vegna umhverfismats tiltekinnar framkvæmdar og eftir atvikum samþættingu við aðra málsmeðferð.
3. Matslýsing: Skjal þar sem ábyrgðaraðili áætlunar lýsir því hvernig fyrirhugað er að standa að umhverfismati áætlunar. Við gerð skipulagsáætlana samkvæmt skipulagslögum er matslýsing hluti lýsingar skipulagsverkefnis.
4. Fyrirhuguð framkvæmd: Framkvæmd sem er komin á það stig að hún geti hlotið málsmeðferð skv. IV. kafla þessarar reglugerðar.
5. Samantekt umhverfismats: Stutt og skýr samantekt með umhverfismatsskýrslu þar sem á almennu og auðskiljanlegu máli er greint frá meginþáttum viðkomandi framkvæmdar eða áætlunar, helstu viðfangsefnum umhverfismatsskýrslu og meginniðurstöðum umhverfismats.

3. gr.

*Gagna- og samráðsgátt.*

Skipulagsstofnun skal starfrækja landfræðilega gagna- og samráðsgátt um skipulag, umhverfismat og leyfisveitingar sbr. 46. gr. skipulagslaga nr. 123/2010 og 7. gr. laga um umhverfismat framkvæmda og áætlana nr. 111/2021.

Í gáttinni skal birta gögn til kynningar og samráðs og álit og ákvarðanir um umhverfismat framkvæmda og áætlana og leyfi til framkvæmda. Þangað skal einnig skila inn og birta umsagnir umsagnaraðila og almennings um umhverfismat framkvæmda og áætlana. Þetta á m.a. við:

1. Matslýsingar, tillögur að áætlunum ásamt umhverfismatsskýrslum áætlana og endanlegar ákvarðanir ábyrgðaraðila áætlanagerðar um viðkomandi áætlun.
2. Tilkynningar framkvæmdaraðila um framkvæmdir í flokki B og ákvarðanir Skipulagsstofnunar um hvort þær skuli háðar umhverfismati.
3. Matsáætlanir framkvæmdaraðila, álit Skipulagsstofnunar um matsáætlanir, umhverfismatsskýrslur framkvæmdaraðila og álit Skipulagsstofnunar um umhverfismat framkvæmda.
4. Umsagnir umsagnaraðila og almennings sem berast við kynningu gagna samkvæmt 1.–3. tl.
5. Samkomulag um sameiningu skýrslugerðar og/eða kynningar og fundargerðir sbr. 4. og 5. gr.
6. Umsóknir um leyfi til matsskyldra og tilkynningaskyldra framkvæmda og ákvarðanir leyfisveitanda um veitingu leyfis til framkvæmda.
7. Álit Skipulagsstofnunar um endurskoðun umhverfismats og framlögð gögn í tengslum við það.

4. gr.

*Forsamráð.*

Við forsamráð samkvæmt 8. gr. laga um umhverfismat framkvæmda og áætlana fjalla hlutaðeigandi aðilar eftir því sem við um tímaáætlanir, gagnaöflun, skýrslugerð og tilhögun og tímasetningu kynningar og samráðs gagnvart umsagnaraðilum og almenningi og tengsl umhverfismats við leyfisveitingar. Þá er þar tekin afstaða til þess hvort sameina skuli skýrslugerð og/eða kynningu samkvæmt 5. gr.

Skipulagsstofnun ber ábyrgð á framkvæmd forsamráðs, þ.m.t. boðun funda og ritun fundargerða þar sem skrá skal niðurstöður samkomulags um tilhögun umhverfismats viðkomandi framkvæmdar sbr. 1. mgr. Stofnunin skal gera skriflegt samkomulag við aðila um samþættingu málsmeðferðar, þ.m.t. um tilhögun verkefnisins, ábyrgð og forræði og skiptingu kostnaðar. Skipulagsstofnun gefur út nánari leiðbeiningar um forsamráð.

5. gr.

*Samþætt málsmeðferð.*

Nú er ákveðið að samþætta málsmeðferð í samræmi við 9. – 11. gr. laga um umhverfismat framkvæmda og áætlana og skulu þá hlutaðeigandi aðilar sem geta eftir atvikum verið Skipulagsstofnun, framkvæmdaraðilar, ábyrgðaraðilar viðkomandi áætlanagerðar og/eða leyfisveitendur skulu gera með sér samkomulag um viðfangsefni samþættrar málsmeðferðar samkvæmt 9. – 11. gr. laga um umhverfismat framkvæmda og áætlana Þar skal gera grein fyrir í hverju samþætting málsmeðferðar felst, svo sem um ábyrgð á einstökum verkþáttum og skiptingu kostnaðar.

Skipulagsstofnun gefur út leiðbeiningar um viðfangsefni og tilhögun samþættrar málsmeðferðar.

II. KAFLI.

Umhverfismat áætlana.

6. gr.

*Matslýsing fyrir umhverfismat áætlunar.*

Ábyrgðaraðili áætlunar skal hafa samráð við Skipulagsstofnun um umfang og nákvæmni umhverfismatsins eins snemma í ferli viðkomandi áætlanagerðar og kostur er. Skal hann í því skyni taka saman matslýsingu þar sem lýst er hvernig fyrirhugað er að standa að umhverfismati áætlunarinnar.

Um efni, framsetningu, málsmeðferð og samráð um matslýsingu fer samkvæmt lögum um viðkomandi áætlanagerð, svo sem ákvæðum skipulagslaga nr. 123/2010 um gerð lýsinga um skipulagsverkefni.

7. gr.

*Umhverfismatsskýrsla áætlunar.*

Umhverfismat áætlunar skal sett fram í umhverfismatsskýrslu sem getur verið hluti af greinargerð viðkomandi áætlunar. Í umhverfismatsskýrslu skal koma fram eftir því sem við á:

1. Yfirlit yfir efni og helstu stefnumið viðkomandi áætlunar og tengsl hennar við aðra áætlanagerð,
2. lýsing á aðstæðum og þeim umhverfisþáttum sem líklegt er að verði fyrir umtalsverðum áhrifum eða eru sérstaklega viðkvæmir, svo sem vegna náttúruverndargildis,
3. upplýsingar um umhverfisverndarmarkmið stjórnvalda sem varða áætlunina og mat á vægi umhverfisáhrifa áætlunarinnar með tilliti til þeirra og eftir atvikum annarra umhverfissjónarmiða,
4. lýsing og mat á líklegum umhverfisáhrifum af framkvæmd áætlunarinnar og raunhæfum valkostum við áætlunina, að teknu tilliti til markmiða með gerð áætlunarinnar og landfræðilegs umfangs hennar, þ.m.t. núllkosts, þ.e. líklegrar þróunar umhverfisins án framfylgdar viðkomandi áætlunar,
5. lýsing á fyrirhuguðum mótvægisaðgerðum,
6. lýsing á því hvernig haga skal vöktun umhverfisáhrifa af framkvæmd áætlunar,
7. upplýsingar um hvernig valkostir voru skilgreindir og lýsing á því hvernig umhverfismatið fór fram, þ.m.t. um erfiðleika, svo sem tæknilega erfiðleika og skort á upplýsingum eða þekkingu við að taka saman þær upplýsingar sem krafist var,
8. samantekt umhverfismatsskýrslu.

8. gr.

*Kynning á umhverfismatsskýrslu áætlunar*

Sá sem ber ábyrgð á umhverfismati áætlunar skal kynna almenningi tillögu að áætluninni ásamt umhverfismatskýrslu. Almenningi skal gefinn sex vikna frestur til að kynna sér tillöguna og umhverfismatsskýrsluna og koma á framfæri athugasemdum sínum varðandi umhverfisáhrif áætlunarinnar, áður en áætlunin er afgreidd af viðkomandi stjórnvaldi eða lögð fyrir Alþingi.

Að lágmarki skal kynning skv. 1. mgr. felast í auglýsingu í Lögbirtingablaði og einu dagblaði sem gefið er út á landsvísu ásamt kynningu á netinu. Tillaga að áætlun og umhverfismatsskýrsla skulu jafnframt liggja frammi og vera aðgengilegar, auk þess sem gögn sem áætlunin byggist á séu aðgengileg á heimasíðu Skipulagsstofnunar eða framkvæmdaaðila.

9. gr.

*Breyting á áætlun.*

Reglugerð þessi tekur til áætlana sem falla undir lög um umhverfismat framkvæmda og áætlana og breytinga á þeim. Óverulegar breytingar á áætlunum eru þó ekki háðar ákvæðum reglugerðar þessarar sbr. 4. mgr. 2. gr. laga um umhverfismat framkvæmda og áætlana.

Við mat ábyrgðaraðila á því hvort breytingar á áætlunum teljist óverulegar skal taka mið af eftirfarandi viðmiðum:

1. Eiginleikum áætlunar, sérstaklega með tilliti til:
2. Hversu nákvæm skilyrði áætlunin setur um tilteknar framkvæmdir, svo sem með stefnumiðum eða skilmálum um staðsetningu, eðli eða stærð framkvæmda, starfsemi eða nýtingu tiltekinna auðlinda,
3. hversu nákvæm skilyrði áætlunin setur annarri áætlanagerð,
4. mikilvægis áætlunarinnar fyrir samþættingu umhverfissjónarmiða, sérstaklega með tilliti til sjálfbærrar þróunar,
5. viðkvæmni umhverfis í tengslum við áætlunina,
6. mikilvægi áætlunarinnar við að framfylgja stefnumörkun um umhverfismál.
7. Eiginleikum áhrifa og þeirra svæða sem verða fyrir áhrifum, sérstaklega varðandi:
8. líkur, tíðni og varanleika áhrifa,
9. samlegð áhrifa,
10. áhrif yfir landamæri,
11. hættur fyrir heilbrigði manna eða umhverfi, svo sem vegna slysa,
12. stærð og landfræðilegt umfang áhrifa, svo sem stærð landsvæðis og fjölda fólks sem líklegt er að verði fyrir áhrifum,
13. gildi og eiginleika þess svæðis sem verður fyrir áhrifum vegna sérstaks náttúrufars eða menningarminja, vegna umhverfis- eða viðmiðunarmarka eða vegna umfangs landnýtingar,
14. áhrif á svæði eða landslag sem viðurkennt er að hafi verndargildi á landsvísu eða alþjóðavettvangi.

Um mat á því hvort breytingar á aðal- og deiliskipulagi geti talist óverulegar fer samkvæmt skipulagslögum nr. 123/2010.

III. KAFLI

Matsskyldar framkvæmdir.

10. gr.

*Tilkynning framkvæmda í flokki B.*

Í tilkynningu framkvæmdaraðila til Skipulagsstofnunar um framkvæmd í flokki B skv. 19. gr. laga um umhverfismat framkvæmda og áætlana skal framkvæmdaraðili leggja fram eftirfarandi upplýsingar um framkvæmdina og líkleg umhverfisáhrif að teknu tilliti til eðlis og umfangs framkvæmdarinnar og fyrirliggjandi niðurstaðna um umhverfisáhrif hennar:

1. Lýsing á fyrirhugaðri framkvæmd í heild sinni, umfangi hennar og helstu framkvæmda- og rekstrarþáttum, þar með talið niðurrifi mannvirkja eftir því sem við á, sbr. 1. tl. 2. viðauka laga um umhverfismat framkvæmda og áætlana,
2. hnitsettur uppdráttur sem sýnir staðsetningu fyrirhugaðrar framkvæmdar, mörk framkvæmdasvæðis og mannvirki sem fyrir eru á svæðinu,
3. upplýsingar um hvernig fyrirhuguð framkvæmd fellur að gildandi skipulagsáætlunum,
4. lýsing á staðháttum, landslagi, gróðurfari og landnotkun, hvort fyrirhugað framkvæmdasvæði er á eða nærri verndarsvæðum og lýsing á þáttum í umhverfinu sem líklegt er að verði umtalsvert fyrir áhrifum af framkvæmdinni, sbr. 2. og 3. tl. 2. viðauka laga um umhverfismat framkvæmda og áætlana,
5. lýsing á þeim þáttum framkvæmdar og/eða rekstrar sem valda helst áhrifum á umhverfið, sbr. 1. og 3. tl. 2. viðauka laga um umhverfismat framkvæmda og áætlana,
6. lýsing á líklegum umhverfisáhrifum framkvæmdarinnar, miðað við fyrirliggjandi vitneskju, sem stafa af losun eða úrgangi og nýtingu náttúruauðlinda, sérstaklega jarðvegs, lands, vatns og líffræðilegrar fjölbreytni, sbr. 2. viðauka laga um umhverfismat framkvæmda og áætlana,
7. upplýsingar um fyrirliggjandi umsagnir umsagnaraðila og annarra eftir eðli máls sem framkvæmdaraðili kann að hafa leitað eftir,
8. upplýsingar um fyrirhugaðar mótvægisaðgerðir, eftir því sem við á.

11. gr.

*Matsskylduákvörðun Skipulagsstofnunar og umsagnir vegna hennar.*

Skipulagsstofnun skal innan sjö vikna frá því að fullnægjandi gögn berast um framkvæmdina taka ákvörðun um hvort framkvæmd í flokki B skuli háð umhverfismati í samræmi við 20. gr. laga um umhverfismat framkvæmda og áætlana. Áður leitar stofnunin umsagnar umsagnaraðila samkvæmt sömu grein.

Í umsögn skal koma fram hvort umsagnaraðili telji tilkynningu gera nægilega grein fyrir framkvæmd, umhverfi, umhverfisáhrifum, mótvægisaðgerðum og vöktun eftir því sem við á út frá starfssviði umsagnaraðila. Jafnframt hvort og þá hvaða atriði umsagnaraðili telur þurfa að skýra frekar og hvort þau kalli að hans mati á að framkvæmdin fari í umhverfismat að teknu tilliti til viðmiða í 2. viðauka laga um umhverfismat framkvæmda og áætlana. Jafnframt skal í umsögn gera grein fyrir leyfum sem framkvæmdin er háð og eru á starfssviði umsagnaraðila, þegar það á við.

Skipulagsstofnun skal gefa framkvæmdaraðila kost á að bregðast við framkomnum umsögnum og skal hann hafa a.m.k. þrjá virka daga til að koma á framfæri athugasemdum sínum eða frekari upplýsingum. Taki framkvæmdaraðili sér lengri frest skal hann tilkynna Skipulagsstofnun um það og lengist þá frestur Skipulagsstofnunar til að taka ákvörðun sem því nemur.

IV. KAFLI.

Málsmeðferð vegna matsskyldra framkvæmda.

12. gr.

*Efni matsáætlunar.*

Í matsáætlun framkvæmdaraðila skv. 21. gr. laga um umhverfismat framkvæmda og áætlana skal eftirfarandi koma fram eftir umfangi og eðli framkvæmdar, eftir því sem við á:

1. Upplýsingar um framkvæmd og starfsemi sem henni fylgir:
2. heiti framkvæmdar, möguleg staðsetning, nafn framkvæmdaraðila og dagsetning,
3. lýsing á framkvæmd og starfsemi sem henni fylgir, tilgangi, afmörkun og umfangi hennar og mögulegri áfangaskiptingu,
4. upplýsingar um matsskyldu framkvæmdar, með vísan til viðeigandi liða í 1. viðauka laga um umhverfismat framkvæmda og áætlana,
5. upplýsingar um hvaða leyfum framkvæmd og starfsemi sem henni fylgir er háð og hvort fyrirhugað sé að samþætta málsmeðferð sbr. 5. gr.
6. upplýsingar aðra raunhæfa kosti sem til greina koma, m.a. núllkost, þ.e. að aðhafast ekkert, greina frá umfangi og tilhögun annarra kosta og staðsetningu þeirra.
7. Upplýsingar um framkvæmdasvæði:
8. upplýsingar um fyrirhugaðar framkvæmdir á sama svæði ef þær eru fyrir hendi,
9. lýsing á staðháttum framkvæmdasvæðis: landslagi, gróðurfari, dýralífi og landnotkun, yfirlit um verndarsvæði og kvaðir og takmarkanir á landnotkun, s.s. vegna náttúruvár,
10. uppdráttur af mögulegri staðsetningu framkvæmdar og áhrifasvæðis hennar,
11. fyrirliggjandi skipulagsáætlanir og lýsing á hvernig fyrirhuguð framkvæmd samræmist þeim eða upplýsingar um stöðu við gerð skipulagsáætlana,
12. Upplýsingar um umfang og áherslur umhverfismats:
13. greining á því hvaða þættir framkvæmdar og starfsemi, sem henni fylgir, séu líklegir til að valda umhverfisáhrifum og lýsing á þeim, s.s. stærð og gerð mannvirkja, framleiðsluferlum, magni og gerð mengunarefna og hljóðstigi frá starfsemi,
14. greining á því hvaða þættir umhverfisins er talið líklegt að geti helst orðið fyrir áhrifum þegar tekið er tillit til allra umhverfisáhrifa framkvæmdarinnar miðað við fyrirliggjandi vitneskju,
15. lýsing á því hvernig fyrirhugað er að standa að umhverfismati, s.s. um gagnaöflun, rannsóknarsvæði, tímasetningu athugana, tíðni mælinga, úrvinnslu gagna, aðferðir við mat og framsetningu niðurstaðna og áætlun um á hvaða þætti framkvæmdar og umhverfis verði lögð áhersla.
16. Upplýsingar um kynningu, álitsumleitan og samráð við gerð matsáætlunar eftir því sem við á og upplýsingar um afstöðu þeirra aðila sem þegar hafa tjáð sig um framkvæmdina og umhverfismat hennar.
17. Áætlun um kynningu, álitsumleitan og samráð sem eru áformuð við vinnslu umhverfismatsskýrslu.
18. Tíma- og kostnaðaráætlanir, svo sem tímaáætlun um vinnslu umhverfismatsskýrslu, athugasemda- og umsagnarfrestir, opinber umfjöllun Skipulagsstofnunar, áætlun um framkvæmda- og rekstrartíma. Framkvæmdaraðila er heimilt að greina frá kostnaðaráætlun vegna rannsókna og vinnu við umhverfimat.

13. gr.

*Umsagnir vegna matsáætlunar.*

Þegar framkvæmdaraðili hefur sent Skipulagsstofnun matsáætlun ber stofnuninni að leita eftir umsögn leyfisveitenda og eftir atvikum annarra aðila. Skipulagsstofnun skal veita umsagnaraðilum a.m.k. fjórar vikur til að gefa umsögn um matsáætlunina og framkvæmdaraðila a.m.k. þrjá virka daga til að fara yfir fram komnar umsagnir og koma að athugasemdum sínum og frekari upplýsingum. Taki framkvæmdaraðili sér lengri frest til að fara yfir fram komnar umsagnir skal hann tilkynna Skipulagsstofnun um það og lengist þá frestur Skipulagsstofnunar til að gefa út álit sem því nemur. Í umsögn skal koma fram hvort umsagnaraðili telji áætlunina gera nægilega grein fyrir hinni fyrirhuguðu framkvæmd og hvort hann telji út frá sínu starfssviði að lagðar hafi verið fram fullnægjandi upplýsingar um það hvernig staðið verður að gagnaöflun, úrvinnslu gagna, umhverfismats og framsetningu umhverfismatsskýrslu, og ef á skortir, hvaða atriðum þurfi að mati umsagnaraðila að gera frekari skil. Leyfisveitendur skulu í umsögn sinni gera grein fyrir þeim leyfum sem eru á starfssviði þeirra og framkvæmdin er háð.

14. gr.

*Álit Skipulagsstofnunar um matsáætlun.*

Innan sjö vikna frá því að fullnægjandi gögn skv. 12. gr. berast skal Skipulagsstofnun gefa út álit um matsáætlun í samræmi við 3. mgr. 21. gr. laga um umhverfismat framkvæmda og áætlana. Álit stofnunarinnar skal taka mið af eðli og umfangi framkvæmdar, staðsetningu og líklegum umhverfisáhrifum hennar. Skipulagsstofnun getur í áliti sínu farið fram á að tiltekin skilyrði verði uppfyllt í umhverfismatsskýrslu. Telji Skipulagsstofnun matsáætlun ábótavant skal hún rökstyðja niðurstöðu sína og leiðbeina framkvæmdaraðila um frekari vinnslu matsáætlunar. Niðurstaða Skipulagsstofnunar skal kynnt leyfisveitendum og umsagnaraðilum og vera aðgengileg á vef stofnunarinnar.

15. gr.

*Kostnaðaráætlun Skipulagsstofnunar.*

Þegar álit Skipulagsstofnunar um matsáætlun framkvæmdaraðila hefur verið birt skal Skipulagsstofnun láta framkvæmdaraðila í té sundurliðaða kostnaðaráætlun vegna umfjöllunar á vegum stofnunarinnar um umhverfismat framkvæmdar, svo sem vegna umfjöllunar um umhverfismatsskýrslu, vettvangsferða, kynningu og auglýsingu, sérfræðiálit, athugun og álit um umhverfismat framkvæmdar. Kostnaðaráætlun skal byggð á gjaldskrá sem ráðherra hefur staðfest. Þá skal Skipulagsstofnun leggja fram upplýsingar um kostnað sem fallið hefur til vegna málsmeðferðar matsáætlunar. Skipulagsstofnun skal greina framkvæmdaraðila eins fljótt og kostur er frá því ef forsendur kostnaðaráætlunar breytast.

Skipulagsstofnun er heimilt að innheimta áfallinn kostnað vegna málsmeðferðar matsáætlunar hafi framkvæmdaraðili ekki lagt fram umhverfismatsskýrslu innan 18 mánaða frá því álitið lá fyrir.

16. gr.

*Efni umhverfismatsskýrslu framkvæmdar.*

Í umhverfismatsskýrslu framkvæmdaraðila samkvæmt 22. gr. laga um umhverfismat framkvæmda og áætlana skal eftirfarandi koma fram eftir því sem við á:

1. Upplýsingar um framkvæmd og starfsemi sem henni fylgir, einkum:
2. lýsing á eiginleikum allrar framkvæmdarinnar þ.m.t. nauðsynlegt niðurrif, ef við á, hönnun hennar, afmörkun og umfangi, áfangaskiptingu ef við á, fyrirhugaðri staðsetningu og landrýmisþörf á framkvæmda- og rekstrartíma,
3. upplýsingar um tilgang framkvæmdar, hver er framkvæmdaraðili og upplýsingar um áætlaðan framkvæmdakostnað, þ.e. ef hann fellur ekki undir viðskiptaleynd,
4. upplýsingar um matsskyldu framkvæmdar, með vísan til viðeigandi liða í 1. viðauka laga um umhverfismat framkvæmda og áætlana,
5. lýsing á helstu framleiðsluferlum framkvæmdarinnar, t.d. orkuþörf og orkunotkun, eðli og magni hráefna og upplýsingar um nýtingu náttúruauðlinda, svo sem vatns, lands, jarðvegs og líffræðilegrar fjölbreytni, annarra hráefna, og mannaflaþörf á framkvæmda- og rekstrartíma.
6. áætlun um losun (mengun vatns, lofts og jarðvegs, hávaða, titring, ljós, hita, geislun o.s.frv.) og um tegund og magn úrgangs á framkvæmdar- og rekstrartíma,
7. upplýsingar um framkvæmdir á vegum annarra aðila sem eru forsenda hinnar fyrirhuguðu framkvæmdar,
8. upplýsingar um hvaða leyfum framkvæmd og starfsemi, sem henni fylgir, er háð ásamt upplýsingum um stöðu starfsleyfisundirbúnings vegna starfsleyfisskyldra framkvæmda,
9. yfirlit yfir valkosti sem gerð er grein fyrir í umhverfismatsskýrslu, svo sem aðra kosti varðandi tæknilega útfærslu framkvæmdar eða starfsemi, aðra staðarvalskosti eða núllkost, þ.e. að aðhafast ekkert,
10. upplýsingar um áætlaðan framkvæmda- og rekstrartíma.
11. Upplýsingar um framkvæmdasvæði, svo sem:
12. uppdráttur af fyrirhugaðri staðsetningu framkvæmdar og einnig uppdráttur af öðrum staðarvalskostum,
13. uppdráttur af líklegu áhrifasvæði framkvæmdar,
14. lýsing á framkvæmdasvæði og áætluðu áhrifasvæði fyrirhugaðrar framkvæmdar, svo sem landslagi, gróðurfari, byggð og landnotkun; fram skal koma hvort svæðið, að hluta eða heild, nýtur verndar eða hvort um það gilda aðrar kvaðir eða takmarkanir á landnotkun, svo sem vegna náttúruvár,
15. upplýsingar um aðrar fyrirhugaðar framkvæmdir á svæðinu, liggi þær fyrir,
16. upplýsingar um stöðu skipulagsmála á og nærri framkvæmdasvæði, hvort fyrirhuguð framkvæmd samræmist gildandi skipulagsáætlunum og hvernig fyrirhuguð framkvæmd tengist alþjóðasamningum og skuldbindingum.
17. Umhverfismat framkvæmdarinnar. Þar komi fram:
18. upplýsingar um núverandi ástand umhverfisins þar sem framkvæmd er fyrirhuguð og á líklegri breytingu á umhverfinu verði ekki af framkvæmdinni miðað við fyrirliggjandi upplýsingar og vísindaþekkingu,
19. lýsing á því hvaða þættir framkvæmdar og starfsemi, sem henni fylgir, eru taldir geta valdið umhverfisáhrifum, svo sem stærð og gerð mannvirkja, framleiðsluferlar, magn og gerð meng­unarefna, niðurrif, ef við á, og hljóðstig frá starfsemi,
20. lýsing á áhrifum framkvæmdarinnar á umhverfið vegna losunar mengunarefna, hávaða, titrings, ljóss, hita og geislunar, ónæði, endurnýtingar úrgangs og förgunar,
21. lýsing á umhverfisáhrifum framkvæmdarinnar sem stafa af hættu fyrir heilbrigði manna, menn­ingararfleið eða umhverfið t.d. vegna slysa eða náttúruhamfara,
22. lýsing á áhrifum á efnisleg verðmæti, menningarminjar, þ.m.t. þætti er varða byggingarlist og fornleifar og landslag,
23. lýsing á þeim þáttum umhverfisins, sbr. 4. gr. laga um umhverfismat framkvæmda og áætlana, sem taldir eru geta orðið fyrir áhrifum af fyrirhugaðri framkvæmd og starfsemi sem henni fylgir og skal lýsingin ná til beinna áhrifa og óbeinna áhrifa, afleiddra áhrifa, samlegðaráhrifa, áhrifa yfir landamæri, skammtíma-, meðaltíma- og langtímaáhrifa og varanlegra og tímabundinna, jákvæðra og neikvæðra áhrifa af framkvæmdinni. Í lýsingunni skal taka tillit til viðeigandi umhverfisverndarmarkmiða á grundvelli annarrar löggjafar.
24. lýsing á líklegum áhrifum framkvæmdarinnar á loftslag, t.d. eðli og magn losunar eða bindingar gróðurhúsalofttegunda og áhrif sem tengjast aðlögun loftslagsbreytinga auk næmi fram­kvæmdarinnar fyrir loftslagsbreytingum,
25. lýsing á líklegum umhverfisáhrifum framkvæmdar og áhrifum starfsemi, sem henni fylgir, á umhverfið vegna nýtingar náttúruauðlinda með tilliti til sjálfbærni þeirra, einkum lands, t.d. umfang landnotkunar eða landþörf, jarðvegs t.d. lífrænt efni, rof, þjöppun og lokun jarðvegs, vatns t.d. vatnsformfræðilegar breytingar, magn og gæði og líffræðilegrar fjölbreytni m.a. vistgerðir og vistkerfi,
26. samanburður á umhverfisáhrifum þeirra raunhæfu valkosta sem framkvæmdaraðili hefur kannað, t.d. í tengslum við hönnun framkvæmdarinnar, tækni, staðsetningu, stærð og umfang, og sem tengjast fyrirhugaðri framkvæmd og sérstökum eiginleikum hennar auk rökstuðnings fyrir aðalvalkosti framkvæmdaraðila að teknu tilliti til samanburðar umhverfisáhrifa,
27. lýsing á áhrifum framkvæmdarinnar á umhverfið vegna samlegðaráhrifa hennar með öðrum núverandi og fyrirhuguðum framkvæmdum að teknu tilliti til umhverfisvandamála á áhrifasvæði framkvæmdarinnar eða til nýtingar náttúruauðlinda,
28. lýsing á fyrirhuguðum mótvægisaðgerðum og ef það á við fyrirkomulagi vöktunar á fram­kvæmda- og rekstrartíma og tillaga að vöktunaráætlun,
29. lýsing á þeirri aðferðarfræði sem beitt hefur verið til að segja fyrir um áhrif framkvæmdarinnar á umhverfið,
30. lýsing á líklegum áhrifum framkvæmdarinnar á umhverfið vegna þeirrar tækni og efna sem notuð eru,
31. lýsing á skaðlegum áhrifum framkvæmdarinnar á umhverfið sem leiðir af næmi framkvæmd­arinnar fyrir stórslysum og náttúruhamförum. Heimilt er að nota viðeigandi upplýsingar sem liggja fyrir og eru fengnar með áhættumati sem farið hefur fram á grundvelli reglugerðar um varnir gegn hættu á stórslysum af völdum hættulegra efna eða viðeigandi mats sem farið hefur fram á grundvelli annarra laga. Í lýsingu skulu koma fram upplýsingar um þær ráðstafanir sem eru fyrirhugaðrar til að koma í veg fyrir eða draga úr umtalsverðum umhverfisáhrifum slíkra atburða.
32. lýsing á aðferðum eða gögnum sem notaðar eru til að greina og meta áhrif framkvæmdarinnar á umhverfið þ.m.t. upplýsingar um erfiðleika eins og tæknilega annmarka eða skort á þekkingu sem framkvæmdaraðili kann að hafa staðið frammi fyrir við söfnun upplýsinga og helstu óvissuþætti við umhverfismat framkvæmdarinnar,
33. flokkun umhverfisþátta, viðmið, einkenni og vægi umhverfisáhrifa á grundvelli leiðbeininga sem Skipulagsstofnun gefur út.
34. Upplýsingar um kynningu, álitsumleitan og samráð sem staðið hefur verið að af hálfu framkvæmdaraðila við mat á umhverfisáhrifum og upplýsingar um afstöðu þeirra aðila sem hafa tjáð sig um framkvæmdina, matsáætlun eða umhverfismatsskýrsluna á vinnslustigi.
35. Samantekt umhverfismats.
36. Skrá yfir þær heimildir sem upplýsingar í skýrslunni byggja á.

17. gr.

*Kynning umhverfismatsskýrslu*

Þegar umhverfismatsskýrsla framkvæmdaraðila liggur fyrir skal Skipulagsstofnun kynna hina fyrirhuguðu framkvæmd og umhverfismatsskýrslu á vef stofnunarinnar og með auglýsingu í Lögbirtingablaði, dagblaði sem gefið er út á landsvísu, og eftir því sem við á, í fjölmiðli sem ætla má að nái til þeirra sem búa nærri framkvæmdasvæði. Umhverfismatsskýrslan skal liggja frammi á aðgengilegum stað nærri framkvæmdasvæði og á vef Skipulagsstofnunar í sex vikur frá birtingu auglýsingar.

Skipulagsstofnun getur, ef tilefni er til, í samráði við framkvæmdaraðila ákveðið að kynna framkvæmd og umhverfismatsskýrslu á opnu húsi, kynningarfundi eða á annan hátt.

18. gr.

*Umsagnir og sérfræðiálit um umhverfismat framkvæmdar.*

Áður en Skipulagsstofnun veitir álit um umhverfismat framkvæmdar skal stofnunin leita umsagnar leyfisveitenda og annarra aðila eftir því sem við á. Umsagnaraðilar skulu fjalla um hvort á fullnægjandi hátt sé gerð grein fyrir eftirtöldum atriðum sem eru á starfsviði þeirra, í umhverfismatsskýrslu, eftir því sem við á:

1. fyrirhugaða framkvæmd,
2. umhverfi,
3. umhverfisáhrifum,
4. mótvægisaðgerðum,
5. vöktun,
6. þörf á að kanna tiltekin atriði frekar.

19. gr.

*Álit Skipulagsstofnunar um umhverfismat framkvæmdar.*

Innan sjö vikna frá því að kynningu umhverfismatsskýrslu lýkur veitir Skipulagsstofnun álit um umhverfismat framkvæmdar í samræmi við 24. gr. laga um umhverfismat framkvæmda og áætlana. Skipulagsstofnun skal veita umsagnaraðilum a.m.k. fjórar vikur til að gefa umsögn um umhverfismatsskýrslu og framkvæmdaraðila a.m.k. þrjá virka daga til að fara yfir fram komnar umsagnir og koma að athugasemdum sínum. Taki framkvæmdaraðili sér lengri frest til að fara yfir fram komnar umsagnir skal hann tilkynna Skipulagsstofnun um það og lengist þá frestur Skipulagsstofnunar til að veita álit sem því nemur.

20. gr.

*Kynning á áliti Skipulagsstofnunar um umhverfismat framkvæmdar.*

Þegar álit Skipulagsstofnunar um umhverfismat framkvæmdar liggur fyrir skal það kynnt framkvæmdaraðila, leyfisveitendum og öðrum umsagnaraðilum, svo og þeim sem gert hafa athugasemdir við umhverfismatsskýrslu á kynningartíma. Almenningur skal eiga greiðan aðgang að áliti Skipulagsstofnunar og umhverfismatsskýrslu og skal stofnunin innan viku frá því að álitið lá fyrir auglýsa í dagblaði sem gefið er út á landsvísu að álitið og umhverfismatsskýrslan liggi fyrir. Álit Skipulagsstofnunar skal vera aðgengileg á vef Skipulagsstofnunar.

21. gr.

*Endurskoðun umhverfismats.*

Um endurskoðun umhverfismats framkvæmdar fer samkvæmt 28. gr. laga um umhverfismat framkvæmda og áætlana.

Áður en Skipulagsstofnun veitir álit um endurskoðun umhverfismats skal stofnunin leita umsagnar umsagnaraðila eftir því sem við á eftir eðli máls hverju sinni og skulu þeir veita umsögn innan fjögurra vikna frá því að beiðni Skipulagsstofnunar berst. Ef umsögn berst ekki innan fjögurra vikna getur Skipulagsstofnun gefið út álit á grundvelli fyrirliggjandi gagna.

Skipulagsstofnun skal gefa framkvæmdaraðila kost á að bregðast við framkomnum umsögnum og skal hann hafa a.m.k. þrjá virka daga til að koma á framfæri athugasemdum sínum eða frekari upplýsingum. Taki framkvæmdaraðili sér lengri frest skal hann tilkynna Skipulagsstofnun um það og lengist þá frestur Skipulagsstofnunar til að gefa út álit sem því nemur.

Álit Skipulagsstofnunar um hvort endurskoða þurfi matsskýrslu í heild eða hluta skal liggja fyrir eigi síðar en sjö vikum frá því að ósk um álit Skipulagsstofnunar um endurskoðun umhverfismats barst.

22. gr.

*Öflun sérfræðiálits.*

Skipulagsstofnun er heimilt að leita álits sérfræðinga á ákveðnum þáttum matsáætlunar og umhverfismatsskýrslu og fram komnum gögnum að höfðu samráði við framkvæmdaraðila, sbr. 15. gr. Leiti stofnunin sérfræðiálits skal í áliti stofnunarinnar um umhverfismat framkvæmdar tilgreina ástæður þess.

V. KAFLI

Ýmis ákvæði.

23. gr.

*Umhverfismat framkvæmda yfir landamæri.*

Ef líklegt þykir að framkvæmd muni hafa umtalsverð umhverfisáhrif í öðru ríki innan Evrópska efnahagssvæðisins eða ef ríki á Evrópska efnahagssvæðinu, sem telur líklegt að umhverfi sitt verði fyrir umtalsverðum umhverfisáhrifum vegna framkvæmdarinnar, óskar þess ber Skipulagsstofnun að senda því ríki eins fljótt og unnt er og ekki síðar en þegar matsáætlun er kynnt almenningi hér á landi, lýsingu á framkvæmdinni, ásamt tiltækum upplýsingum um hugsanleg áhrif hennar yfir landamæri og upplýsingum um málsmeðferðina samkvæmt reglugerð þessari og lögum um umhverfismat framkvæmda og áætlana, og upplýsingar um þau leyfi sem framkvæmdin er háð. Skipulagsstofnun getur krafist þess að framkvæmdaraðili taki saman framangreindar upplýsingar á tungumáli þess ríkis. Skal Skipulagsstofnun gefa ríkinu hæfilegan frest til að koma sjónarmiðum sínum á framfæri og tilkynna hvort það vilji taka þátt í málsmeðferðinni við umhverfismat framkvæmdarinnar. Ef ríkið tilkynnir að það vilji taka þátt í málsmeðferðinni skal Skipulagsstofnun senda ríkinu umhverfismatsskýrslu framkvæmdarinnar þegar hún er auglýst hér á landi. Þegar álit um umhverfismat framkvæmdar liggur fyrir skal það kynnt ríkinu. Þegar ákvörðun um leyfisveitingu liggur fyrir vegna framkvæmdarinnar skal leyfisveitandi senda ríkinu upplýsingar um innihald og skilyrði ákvörðunarinnar og helstu ástæður hennar og upplýsingar um aðkomu almennings að ákvörðuninni ásamt upplýsingum um mótvægisaðgerðir.

Ef líklegt þykir að framkvæmd í öðru ríki innan Evrópska efnahagssvæðisins muni hafa umtalsverð umhverfisáhrif hér á landi skal Skipulagsstofnun eins fljótt og unnt er kynna gögn frá viðkomandi ríki fyrir umsagnaraðilum og almenningi hér á landi að meðtalinni umsókn um leyfi til framkvæmda liggi hún fyrir og tilgreina frest til að koma að athugasemdum við framkvæmdina. Þegar fyrir liggur umhverfismat framkvæmdarinnar skal Skipulagsstofnun kynna það fyrir almenningi ásamt ákvörðun um útgáfu leyfis til framkvæmdarinnar þegar það liggur fyrir.

Ef fyrir liggur að framkvæmd muni hafa umtalsverð umhverfisáhrif yfir landamæri skal ráðherra hefja viðræður við hlutaðeigandi ríki um áhrif framkvæmdarinnar yfir landamæri og þær ráðstafanir sem fyrirhugaðar eru til að draga úr eða koma í veg fyrir slík áhrif. Skal ráðherra í samráði við hlutaðeigandi ríki setja sér hæfilegan frest til viðræðnanna. Viðræðurnar geta einnig átt sér stað fyrir milligöngu sameiginlegrar stofnunar. Skal niðurstaða viðræðnanna kynnt umsagnaraðilum hér á landi og almenningi.

24. gr.

*Umhverfismat áætlana yfir landamæri.*

Ef líklegt þykir að áætlun muni hafa umtalsverð umhverfisáhrif í öðru ríki innan Evrópska efnahagssvæðisins eða ef ríki á Evrópska efnahagssvæðinu, sem telur líklegt að umhverfi sitt verði fyrir umtalsverðum umhverfisáhrifum vegna áætlunarinnar, óskar þess ber Skipulagsstofnun í samráði við ábyrgðaraðila áætlunarinnar að senda því ríki eins fljótt og hægt er tillögu að áætluninni ásamt umhverfismatsskýrslu. Skipulagsstofnun skal gefa ríkinu hæfilegan frest til að koma sjónarmiðum sínum á framfæri og tilkynna hvort það vilji taka þátt í málsmeðferðinni við umhverfismat áætlunarinnar. Skipulagsstofnun getur krafist þess að ábyrgðaraðili áætlunarinnar taki saman framangreindar upplýsingar á tungumáli þess ríkis. Skipulagsstofnun skal gefa ríkinu hæfilegan frest til að koma sjónarmiðum sínum á framfæri og tilkynna hvort það vilji taka þátt í málsmeðferðinni við umhverfismat áætlunarinnar. Ef ríkið tilkynnir að það vilji taka þátt í málsmeðferðinni skal gefa því hæfilegan frest til að koma á framfæri athugasemdum sínum, áður en áætlunin hlýtur afgreiðslu. Þegar fyrir liggur umhverfismat áætlunar skal það kynnt ríkinu.

Ef líklegt þykir að áætlun í öðru ríki innan Evrópska efnahagssvæðisins muni hafa umtalsverð umhverfisáhrif hér á landi skal Skipulagsstofnun eins fljótt og unnt er kynna gögn frá viðkomandi ríki fyrir umsagnaraðilum og almenningi hér á landi og tilgreina frest til að koma að athugasemdum við áætlunina. Þegar fyrir liggur umhverfismat áætlunarinnar skal Skipulagsstofnun kynna það fyrir almenningi.

Ef fyrir liggur að áætlun muni hafa umtalsverð umhverfisáhrif yfir landamæri skal ráðherra hefja viðræður við hlutaðeigandi ríki um áhrif áætlunarinnar yfir landamæri og þær ráðstafanir sem fyrirhugaðar eru til að draga úr eða koma í veg fyrir slík áhrif. Skal ráðherra í samráði við hlutaðeigandi ríki setja sér hæfilegan frest til viðræðnanna. Viðræðurnar geta einnig átt sér stað fyrir milligöngu sameiginlegrar stofnunar. Skal niðurstaða viðræðnanna kynnt umsagnaraðilum hér á landi og almenningi.

25. gr.

*Eftirlit með framkvæmdum.*

Leyfisveitandi eða aðrir sem falið er með lögum eftirlit með framkvæmdum hafa eftirlit með því að matsskyldri framkvæmd sé hagað í samræmi við leyfi og að framfylgt sé ákvæðum leyfisins um mótvægisaðgerðir og vöktun framkvæmda. Skal eftirlitið og hversu lengi það varir vera í hlutfalli við eðli, staðsetningu og stærð framkvæmdarinnar og áhrif hennar á umhverfið. Að öðru leyti fer um eftirlitið samkvæmt hlutaðeigandi lögum.

Berist Skipulagsstofnun vitneskja um framkvæmd sem fellur undir I. viðauka laga nr. 111/2021 um umhverfismat framkvæmda og áætlana og hefur ekki verið tilkynnt til ákvörðunar um matsskyldu skal hún beina fyrirspurn til framkvæmdaraðila og leyfisveitanda um framkvæmdina.

26. gr.

*Gögn framkvæmdaraðila.*

Almennar reglur höfundarréttar gilda um gögn þau sem lögð eru fram samkvæmt reglugerð þessari.

Um aðgang að gögnum framkvæmdaraðila sem berast Skipulagsstofnun fer skv. viðeigandi löggjöf, s.s. upplýsingalögum.

27. gr.

*Lagastoð og gildistaka.*

Reglugerð þessi er sett samkvæmt heimild í 33. gr. laga um umhverfismat framkvæmda og áætlana nr. 111/2021.

Reglugerð þessi öðlast þegar gildi og um leið fellur úr gildi reglugerð um mat á umhverfisáhrifum nr. 660/2015. Ákvæði 3. gr. kemur til framkvæmda 1. desember 2022.

F. h. r.